CELEX: 52013DP0456
Language: ro
Date: 2013-11-19 00:00:00
Title: Decizia Parlamentului European din 19 noiembrie 2013 referitoare la încheierea unui acord interinstituțional între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (2011/2152(ACI))

24.11.2016   
            
            
               RO
            
            
               Jurnalul Oficial al Uniunii Europene
            
            
               C 436/47
            
         P7_TA(2013)0456
   Acordul interinstituţional privind disciplina bugetară, cooperarea în chestiuni bugetare și buna gestiune financiară
   Decizia Parlamentului European din 19 noiembrie 2013 referitoare la încheierea unui acord interinstituțional între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (2011/2152(ACI))
   (2016/C 436/10)
   
      Parlamentul European,
   
               —
            
            
               având în vedere proiectul de acord interinstituțional între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară,
            
         
               —
            
            
               având în vedere articolele 310, 311, 312 și 323 din Tratatul privind funcționarea Uniunii Europene (TFUE),
            
         
               —
            
            
               având în vedere Rezoluția sa din 23 octombrie 2012 susținând atingerea unui rezultat pozitiv al procedurii de aprobare a cadrului financiar multianual 2014-2020 (1),
            
         
               —
            
            
               având în vedere concluziile Consiliului European adoptate la 8 februarie 2013,
            
         
               —
            
            
               având în vedere Rezoluția Parlamentului European din 13 martie 2013 referitoare la concluziile Consiliului European din 7-8 februarie 2013 privind cadrul financiar multianual (2),
            
         
               —
            
            
               având în vedere concluziile Consiliului European adoptate la 28 iunie 2013,
            
         
               —
            
            
               având în vedere Rezoluția sa din 3 iulie 2013 referitoare la acordul politic privind cadrul financiar multianual 2014-2020 (3),
            
         
               —
            
            
               având în vedere articolul 127 alineatul (1) din Regulamentul său de procedură,
            
         
               —
            
            
               având în vedere raportul Comisiei pentru afaceri constituționale și avizul Comisiei pentru bugete (A7–0337/2013),
            
         
               A.
            
            
               întrucât la 27 iunie 2013 s-a ajuns la un acord politic la cel mai înalt nivel între Parlamentul European, Președinția irlandeză a Consiliului și Comisie privind cadrul financiar multianual (CFM) pentru perioada 2014-2020 și un nou acord interinstituțional;
            
         
               B.
            
            
               întrucât, pentru prima oară, au fost aplicate noile dispoziții privind CFM, introduse de Tratatul de la Lisabona, în special prerogativele extinse acordate prin tratat Parlamentului European;
            
         
               C.
            
            
               întrucât este necesar să se adopte, în contextul CFM, un acord interinstituțional cu scopul de a pune în aplicare disciplina bugetară, de a îmbunătăți funcționarea procedurii bugetare anuale, precum și cooperarea între instituții privind chestiunile bugetare,
            
         
            
               1.
            
            
               acceptă acordul politic convenit cu privire la CFM pentru perioada 2014-2020 și noul acord interinstituțional; este hotărât să utilizeze pe deplin, în cadrul următoarelor proceduri bugetare, noile instrumente instituite, în special în ceea ce privește flexibilitatea;
            
         
            
               2.
            
            
               subliniază că negocierile îndelungate și dificile atât în cadrul Consiliului, cât și la nivel interinstituțional și rezultatul acestora constituie o punere în aplicare nesatisfăcătoare a noilor prevederi ale Tratatului de la Lisabona referitoare la CFM, în special în ceea ce privește rolul și prerogativele mai importante acordate Parlamentului European;
            
         
            
               3.
            
            
               denunță strategia de negociere a Consiliului, întrucât negociatorii acestei instituții erau nevoiți să respecte cu strictețe concluziile Consiliului European din 8 februarie 2013 în legătură cu aspecte care intră sub incidența procedurii legislative ordinare, cum ar fi criterii detaliate privind alocările, pachetele financiare în funcție de programe sau beneficiar, și alocări financiare discreționare care ajustează nivelul creditelor de la bugetul Uniunii restituite statelor membre, ceea ce a împiedicat ambele componente ale autorității legislative să desfășoare negocieri adecvate;
            
         
            
               4.
            
            
               regretă, în plus, faptul că numeroasele contacte și reuniuni care au avut loc de-a lungul ultimilor ani între delegația sa și președințiile succesive ale Consiliului nu au avut niciun impact asupra spiritului, agendei sau conținutului negocierilor, nici asupra poziției Consiliului ori asupra nevoii de a distinge aspectele legislative ale acordului privind CFM de cele bugetare;
            
         
            
               5.
            
            
               conchide că, în conformitate cu articolul 312 alineatul (5) din TFUE, ar trebui prevăzute pe viitor modalități alternative de lucru pentru a facilita adoptarea CFM, garantând că competențele legislative și bugetare ale Parlamentului, prevăzute de TFUE, sunt respectate pe deplin și că Consiliul negociază cu adevărat toate așa-numitele componente „legate de CFM” ale temeiurilor juridice pentru programe, iar Consiliul European se abține să acționeze ca organ legislativ, ceea ce ar însemna încălcarea TFUE;
            
         
            
               6.
            
            
               invită Comisia pentru bugete, în colaborare cu Comisia pentru afaceri constituționale, să tragă concluziile necesare și să prezinte noi propuneri, în timp util, înainte de revizuirea postelectorală din 2016, privind modalitățile de desfășurare ale unor astfel de negocieri pentru a garanta natura transparentă și democratică a întregului proces de stabilire a bugetului;
            
         
            
               7.
            
            
               aprobă încheierea acordului prezentat în anexă;
            
         
            
               8.
            
            
               încredințează Președintelui sarcina de a semna acordul împreună cu Președintele Consiliului și cu Președintele Comisiei și de a asigura publicarea acestuia în Jurnalul Oficial al Uniunii Europene;
            
         
            
               9.
            
            
               încredințează Președintelui sarcina de a transmite prezenta decizie, împreună cu anexa, Consiliului și Comisiei spre informare.
            
         
      (1)  Texte adoptate, P7_TA(2012)0360.
   
      (2)  Texte adoptate, P7_TA(2013)0078.
   
      (3)  Texte adoptate, P7_TA(2013)0304.
   
      ANEXĂ
      
         Acord interinstituțional între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
      
      
         (Textul prezentei anexe nu este reprodus aici, întrucât corespunde cu acordul interinstituţional, astfel cum a fost publicat în JO C 373din 20 decembrie 2013, p. 1.)